ประชุมสภาฯ วันแรก “นายกฯ” นำทีม 16 รมต. แจง พ.ร.ก.กู้เงิน 3 ฉบับ
ประชุมสภาฯ วันแรก "นายกฯ" นำทีม 16 รมต. พร้อมแจงรายละเอียด พ.ร.ก.กู้เงิน 3 ฉบับ 
ประชุมสภาฯ วันแรก "นายกฯ" นำทีม 16 รมต. พร้อมแจงรายละเอียด พ.ร.ก.กู้เงิน 3 ฉบับ
27 พ.ค. 2563

ผู้สื่อข่าวรายงานว่า วันนี้ (27 พ.ค.63)​ พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมเข้าร่วมการประชุมสภาผู้แทนราษฎรสมัยสามัญ ครั้งที่ 1 ซึ่งวันนี้เป็นวันแรก
โดยจะมีการพิจารณา พ.ร.ก. 4 ฉบับ ประกอบด้วย พ.ร.ก.กู้เงิน 3 ฉบับ วงเงินรวม 1.9 ล้านล้านบาท ได้แก่ พ.ร.ก.ให้อำนาจกระทรวงการคลังกู้เงินเพื่อแก้ไขปัญหา เยียวยาและฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 วงเงิน 1 ล้านล้านบาท
พ.ร.ก.การให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 วงเงินไม่เกิน 500,000 ล้านบาท
พ.ร.ก.การรักษาเสถียรภาพของระบบการเงินและความมั่นคงทางเศรษฐกิจของประเทศ พ.ศ. 2563 วงเงินไม่เกิน 400,000 ล้านบาท
และพ.ร.ก.ว่าด้วยการประชุมผ่านสื่ออิเล็กทรอนิกส์ พ.ศ.2563
ทั้งนี้ ที่ประชุมจะเริ่มด้วยการอภิปราย พ.ร.ก.กู้เงิน 3 ฉบับ และลงมติก่อนเวลา 15.00 น.ของวันที่ 31 พ.ค.63 จากนั้นเป็นการพิจารณา พ.ร.ก.ฉบับที่ 4 พ.ร.ก.ว่าด้วยการประชุมผ่านสื่ออิเล็กทรอนิกส์ พ.ศ.2563 โดยให้เสร็จก่อนเวลา 20.00 น.ในวันดังกล่าว
โดยมี พล.อ.ประยุทธ์ จันทร์โอชา นายกรัฐมนตรีและ รมว.กลาโหม พร้อมด้วยรัฐมนตรีที่เกี่ยวข้องกับกฎหมายการใช้งบประมาณที่เตรียมพร้อมให้ข้อมูลในการอภิปราย 16 คน เพื่อให้ความกระจ่างกับฝ่ายนิติบัญญัติ
นอกจากนี้ ยังได้เชิญผู้ที่เกี่ยวข้องมาชี้แจงด้วย อาทิ นายวิรไท สันติประภพ ผู้ว่าการธนาคารแห่งประเทศไทย (ธปท.), นายทศพร ศิริสัมพันธ์ เลขาธิการสภาพัฒนาเศรษฐกิจและสังคมแห่งชาติ (สศช.) หรือ สภาพัฒน์ ในฐานะประธานคณะกรรมการกลั่นกรองโครงการ ตาม พ.ร.ก.กู้เงินเพื่อแก้ปัญหา เยียวยาและฟื้นฟูเศรษฐกิจ, นายปกรณ์ นิลประพันธ์ เลขาธิการคณะกรรมการกฤษฎีกา, นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เป็นต้น
ทั้งนี้ จะมีการแบ่งเวลาให้รัฐมนตรีชี้แจงและตอบคำถามของ ส.ส.จำนวน 11 ชั่วโมง และ ส.ส.พรรคร่วมรัฐบาล 11 ชั่วโมง และ ส.ส.ส.ฝ่ายค้าน 22 ชั่วโมง